2. ปัจจัยความเสี่ยง

1.  ปัจจัยเสี่ยงในด้านโรงงาน

  จากการที่บริษัทอยู่ในกระบวนการฟื้นฟูกิจการตั้งแต่ช่วงปลายปี 2550 เป็นต้นมา
  และศาลล้มละลายกลางอยู่ระหว่างการพิจารณาแผนฟื้นฟูกิจการของบริษัท
  โดยศาลนัดฟังคำสั่งดังกล่าวในวันที่ 23 มีนาคม 2553 นี้
  ปัจจุบันสภาพโรงงานชำรุดทรุดโทรมมากยิ่งขึ้น โดยเฉพาะในส่วนที่เป็นอาคาร
  สิ่งปลูกสร้างและเครื่องจักรหลักที่ใช้ในการผลิตปุ๋นเคมีเชิงประกอบจากวัตถุดิบขั้นพื้นฐาน
  ดังนั้นเพื่อความปลอดภัยในการทำงาน บริษัทจะต้องวางแผนในการรื้อถอนทรัพย์สินดังกล่าว
  โดยบริษัทจะต้องดำเนินการรื้อถอนหรือปรับปรุงโรงงาน
  หลังจากที่ศาลล้มละลายกลางมีคำสั่งเห็นชอบด้วยแผนฟื้นฟูกิจการของบริษัทแล้ว

2.2 ปัจจัยเสี่ยงด้านการตลาด

  2.2.1 ความเสี่ยงจากสภาวะการตลาดอันเกิดจากสภาพภูมิอากาศ

  ผลกระทบจากภาวะโลกร้อน สภาพดินฟ้าอากาศแปรปรวน ฝนไม่ตกตามฤดูกาล
  ส่งผลให้เกิดภาวะความแห้งแล้งใน ภาคตะวันออกเฉียงเหนือ
  อีกทั้งระดับน้ำที่ลดลงมากในพื้นที่ภาคเหนือและภาคกลาง ซึ่งโดยปกติเป็นแหล่งน้ำของประเทศ
  จึงส่งผลกระทบต่อปริมาณความต้องการใช้ปุ๋ยโดยตรง

2.2.2 ความเสี่ยงจากต้นทุนราคาวัตถุดิบและสินค้าสูงขึ้น

  ความผันผวนของราคาปุ๋ยเคมีในตลาดโลก ตลอดจนราคาวัตถุดิบ
  และสินค้าสำเร็จรูปมีผลกระทบโดยตรงต่อต้นทุนในการผลิตทั้งสิ้น

  การขึ้นค่าระวางขนส่งสินค้า โดยเฉพาะค่าขนส่งสินค้าทางเรือเดินทะเล
  และยังมีการขาดแคลนเรือขนส่ง รวมทั้งราคาน้ำมันที่สูงขึ้นอย่างรวดเร็วและผันผวนอย่างต่อเนื่อง
  ซึ่งปัจจัยดังกล่าวจะส่งผลกระทบต่อต้นทุนวัตถุดิบและสินค้าสำเร็จรูปทั้งสิ้น

  2.2.3 ความเสี่ยงจากการที่ผู้บริโภคใช้สินค้าทดแทน

  จากปัญหาราคาปุ๋ยเคมีมีราคาแพง ส่งผลให้เกษตรกรลดปริมาณการใช้ปุ๋ยเคมี และจัดหา
  ปุ๋ยอินทรีย์ ปุ๋ยอินทรีย์เคมี ปุ๋ยพืชสดเข้ามาทดแทนปุ๋ยเคมี
  แต่เนื่องจากเกษตรกรประสบปัญหาเรื่องคุณภาพปุ๋ยในตลาด
  ภาครัฐจึงต้องเข้ามากำกับดูแลทั้งด้านคุณภาพและราคา
  พร้อมทั้งให้คำแนะนำความรู้ในการใช้ปุ๋ยอย่างใกล้ชิด
  รวมถึงการรณรงค์ให้เกษตรกรใช้ปุ๋ยอินทรีย์ควบคู่ไปกับปุ๋ยเคมีเพื่อความยั่งยืนของผืนดินเกษตรกรรมและลดต้นทุนผลผลิตที่เพิ่มขึ้นทำให้เกษตรกรบางส่วนไปใช้ปุ๋ยอินทรีย์
  ปุ๋ยอินทรีย์เคมีเป็นปัจจัยการผลิตเพิ่มขึ้น

2.3 ความเสี่ยงทางการเงิน

  2.3.1 ความเสี่ยงทางด้านสภาพคล่อง

  ในปี 2552 บริษัทอยู่ในกระบวนการฟื้นฟูกิจการ
  โดยศาลล้มละลายกลางได้มีคำสั่งให้ฟื้นฟูกิจการบริษัท ปุ๋ยเอ็นเอฟซี จำกัด (มหาชน)
  และแต่งตั้งบริษัทเป็นผู้ทำแผนเมื่อวันที่ 28 มกราคม 2552
  ปัจจุบันแผนฟื้นฟูกิจการได้ผ่านความเห็นชอบจากคณะกรรมการเจ้าหนี้เป็นที่เรียบร้อยแล้ว
  ศาลล้มละลายกลาง ได้นัดฟังคำสั่งในการพิจารณาแผนฟื้นฟูของบริษัทในวันที่ 23 มีนาคม 2553
  ดังนั้นบริษัทยังคงมีความเสี่ยงด้านสภาพคล่องในกรณีที่แผนฟื้นฟูกิจการของบริษัทไม่ได้รับความเห็นชอบจากศาลล้มละลายกลาง
  ซึ่งจะทำให้บริษัทไม่สามารถดำเนินธุรกิจต่อไปได้และอาจทำให้มีปัญหาขาดสภาพคล่องอย่างรุนแรงอีกครั้ง

2.3.2 ความเสี่ยงจากอัตราแลกเปลี่ยนเงินตราต่างประเทศ

  บริษัท มีความเสี่ยงจากอัตราแลกเปลี่ยนเงินตราต่างประเทศ ซึ่งเกิดจากการนำเข้าสินค้าที่ผู้ขาย
  กำหนดราคาซื้อขายเป็นเงินสกุลดอลลาร์สหรัฐ ป็นส่วนใหญ่
  เมื่อมีความผันผวนจากอัตราแลกเปลี่ยนดังกล่าว
  อาจส่งผลกระทบต่อต้นทุนสินค้าที่นำเข้ามาขายไม่สอดคล้องกับรายได้จากการขายสินค้า บริษัท
  จึงมีนโยบายที่จะลดความเสี่ยงจากอัตราแลกเปลี่ยนโดยการทำสัญญาซื้ออัตราแลกเปลี่ยนล่วงหน้าทันที
  ที่มีโอกาสเพื่อลดความเสี่ยงจากอัตราแลกเปลี่ยนดังกล่าว

  2.3.3 ความเสี่ยงจากการให้สินเชื่อ

  ด้วยลักษณะการขายสินค้าของบริษัท ได้มีการขายสินค้าเป็นเงินเชื่อให้กับลูกค้า บริษัทจึงมี
  ความเสี่ยงจากการให้สินเชื่อดังกล่าว ดังนั้น บริษัท
  จึงได้แต่งตั้งคณะกรรมการสินเชื่อเพื่อกำหนดนโยบายการให้สินเชื่อ
  นอกจากนี้บริษัทได้เรียกเก็บเงินค่าสินค้าล่วงหน้าจากลูกค้าบางราย จึงคาดว่าจะไม่มี
  ความเสียหายที่เป็นสาระสำคัญอันเนื่องมาจากการเก็บหนี้ไม่ได้